《七月八日同季高渡江东归述怀分得龛字》
明代·王祎

蚤年志湖海，嘉遁非所甘。驱车燕赵北，弭节吴越南。

季子誇远燕，虞卿劳负儋。谓将风翮翔，讵能辙鳞淹。

蹉跎岁云壮，颇觉世事谙。致君术岂谬，枉己意已惭。

乃知兔株守，殊胜虎穴探。遭时兵革兴，江淮战方酣。

日夜羽书急，列城俱戒严。况兹钱唐俗，险恶人何堪。

千钱购斗粟，累日食无盐。吾徒事文翰，不解从戎骖。

客囊更羞涩，愧乏黄金兼。归欤岂不乐，何待霜露沾。

长揖别英游，明发张云帆。同行藉佳彦，高谊中心衔。

依依共蔬食，霭霭接丛谈。长路顿蓝舆，凉飔浮葛衫。

原田毕新穫，村酿如蜜甜。顾惟出处意，幸子同酸咸。

子家岘山阳，第宅深潭潭。藏书故可读，一一悬牙签。

稍须襆吾被，相从坐山龛。世故易翻覆，人情剧寒炎。

殷勤亦何属，宝尔笔锋铦。

作者简介：王祎(yī)[公元一三二一年至一三七三年]（一作袆），字子充，义乌来山人，后依外祖父居青岩傅。生于元英宗至治元年，卒于明太祖洪武五年，年五十二岁。幼敏慧。及长，师柳贯、黄溍，遂以文章著名。太祖召授江南儒学提举。后同知南康府事，多惠政。洪武初，诏与宋濂为总裁，与修元史。书成，擢翰林待制。以招谕云南，死于节，谥忠文。祎著有《王忠文公集》二十四卷，及大事记续编，《四库总目》又曾重修革象新书，并传于世。